CPF จัด “ตู้ปันอิ่ม ปันสุข” มอบอาหารแห้งผู้ฉีดวัคซีน 10 จุดทั่วกรุง
CPF จัด “ตู้ปันอิ่ม ปันสุข” มอบอาหารแห้งให้ผู้ฉีดวัคซีน 10 จุดทั่วกรุง ช่วยเป็นกำลังใจให้พี่น้องชาวไทยเร่งเข้ารับวัคซีน เพื่อให้เกิดภูมิคุ้มกันหมู่ 
CPF จัด “ตู้ปันอิ่ม ปันสุข” มอบอาหารแห้งให้ผู้ฉีดวัคซีน 10 จุดทั่วกรุง ช่วยเป็นกำลังใจให้พี่น้องชาวไทยเร่งเข้ารับวัคซีน เพื่อให้เกิดภูมิคุ้มกันหมู่ 
28 มิ.ย. 2564

บริษัท เจริญโภคภัณฑ์อาหาร จำกัด (มหาชน) หรือ CPF เดินหน้าร่วมสร้างภูมิคุ้มกันหมู่ให้ประเทศอีกครั้ง ด้วยโครงการ “ตู้ CP ปันอิ่ม ปันสุข” เติมเต็มข้าวสาร อาหารแห้ง ให้ประชาชนผู้มารับวัคซีนได้เลือกหยิบนำกลับไปบริโภคในครอบครัว ช่วยเป็นกำลังใจให้พี่น้องชาวไทยเร่งเข้ารับวัคซีน เพื่อให้เกิดภูมิคุ้มกันหมู่ และก้าวผ่านสถานการณ์โควิด-19 ไปได้ด้วยกัน
นางสาวอนรรฆวี ชูรัตน์ รองกรรมการผู้จัดการอาวุโส ด้านการตลาด CPF เปิดเผยว่า บริษัทฯ เดินหน้าเคียงข้างคนไทยต้านภัยโควิด-19 โดยดำเนินโครงการ “CPF ส่งอาหารจากใจ ร่วมต้านภัยโควิด-19” ส่งอาหารให้บุคลากรทางการแพทย์อย่างต่อเนื่อง และขณะนี้ประเทศไทยเร่งฉีดวัคซีนเพื่อสร้างภูมิคุ้มกันหมู่ ซีพีเอฟจึงจัด “ตู้ CP ปันอิ่ม ปันสุข” เติมเสบียงข้าวสารและอาหารแห้ง สำหรับให้ประชาชนที่ได้รับวัคซีนแล้ว เลือกหยิบกลับไปใช้บริโภคในครอบครัว
“ตู้ CP ปันอิ่ม ปันสุข จะมีอาหารแห้ง เตรียมไว้เป็นกำลังใจให้พี่น้องประชาชนที่เข้ารับวัคซีนป้องกันโควิด ในพื้นที่ฉีดวัคซีนต่างๆ 10 แห่ง แทนคำขอบคุณที่เราจะร่วมกันสร้างภูมิคุ้มกันหมู่และก้าวผ่านวิกฤตโควิด-19 ไปด้วยกัน” นางสาวอนรรฆวีกล่าว

โดยตู้ CP ปันอิ่ม ปันสุข สีสันสดใส โดดเด่น สะดุดตา มีความสูงราว 2.20 เมตร ตั้งให้บริการแก่ประชาชนคนไทย ตลอดเดือนกรกฎาคม 2564 ณ ศูนย์ฉีดวัคซีน 10 จุด ได้แก่ ทรู ดิจิทัล พาร์ค ห้างโลตัส ซูเปอร์เซ็นเตอร์ สาขาพระราม 4 จุฬาลงกรณ์มหาวิทยาลัย สถาบันพระจอมเกล้าเจ้าคุณทหารลาดกระบัง มหาวิทยาลัยธรรมศาสตร์ มหาวิทยาลัยรามคำแหง มหาวิทยาลัยรังสิต มหาวิทยาลัยหอการค้าไทย มหาวิทยาลัยมหิดล และ มหาวิทยาลัยศรีปทุม
ด้านนายฐนสรณ์ ใจดี กรรมการผู้จัดการใหญ่ บจก.ทรูดิจิทัล พาร์ค หนึ่งในสถานที่ฉีดวัคซีนนอกโรงพยาบาลของกทม. กล่าวว่า รู้สึกยินดีที่ได้เป็นส่วนหนึ่งในการร่วมสร้างภูมิคุ้มกันหมู่ โดยจัดสถานที่ของทรู ดิจิทัล พาร์ค เพื่อรองรับการฉีดวัคซีนแก่ประชาชน และมีคณะแพทยศาสตร์ ศิริราชพยาบาล เป็นผู้ดูแลการฉีดวัคซีน ขณะที่วันนี้มี ซีพีเอฟ เข้ามาสนับสนุน “ตู้ CP ปันอิ่ม ปันสุข” ด้วย นับเป็นความร่วมมือที่ทุกฝ่ายช่วยเหลือกันในการร่วมต้านภัยโควิด-19 อย่างเต็มที่ เชื่อว่าด้วยความร่วมมือนี้ประเทศไทยจะก้าวผ่านไวรัสร้ายนี้ไปได้ในไม่ช้า

ทั้งนี้ CPF ดำเนินโครงการ “CPF ส่งอาหารจากใจ ร่วมต้านภัยโควิด-19” อย่างต่อเนื่องตั้งแต่ปี 2563 จนถึงปัจจุบัน ตามนโยบายของเครือเจริญโภคภัณฑ์ ภายใต้แนวคิด “ซีพีร้อยเรียงใจ สู้ภัยโควิด-19”  นับจากวันแรก…ถึงวันนี้ ซีพีเอฟ มอบอาหารพร้อมรับประทานแก่บุคลากรทางการแพทย์และพี่น้องคนไทยแล้วหลายล้านแพ็ค รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรสสำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง ศูนย์ฉีดวัคซีน และหน่วยงานต่างๆ กว่า 500 แห่งทั่วประเทศ เพื่อร่วมเคียงข้างคนไทยก้าวผ่านวิกฤตโควิด-19 ไปด้วยกัน